Opinjoni tal-Kumitat Ewropew tar-Reġjuni — Implimentazzjoni tal-Faċilità għall-Irkupru u r-Reżiljenza

(2022/C 97/05)

Relatur: Rob JONKMAN (NL/KRE), Membru tal-Kunsill Muniċipali ta’ Opsterland

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

Kummenti ġenerali

1. jilqa’ l-Faċilità għall-Irkupru u r-Reżiljenza bħala strument ambizzjuż u f’waqtu biex l-Unjoni Ewropea tkun tista’ toħroġ aktar b’saħħitha mill-kriżi tal-COVID-19 u taċċellera t-tranżizzjoni ekoloġika u dik diġitali. Jappoġġja l-fehma tal-Kummissjoni Ewropea li ħafna mill-Istati Membri għamlu biċċa xogħol tajba meta fasslu l-pjani nazzjonali għall-irkupru u r-reżiljenza fi żmien relattivament qasir;

2. huwa konxju li f’diversi Stati Membri l-pjani nazzjonali għall-irkupru u r-reżiljenza huma biss parti minn pjani usa’ ta’ rkupru nazzjonali, u jindika l-ħtieġa għal aktar skambju ta’ esperjenza u approċċ komprensiv fil-livell Ewropew, sabiex tingħeleb il-kriżi u l-ekonomija tal-UE ssir aktar robusta u sostenibbli għall-futur;

3. iwissi li s-Semestru Ewropew bħala mekkaniżmu għall-governanza tal-Fond (imsejjaħ “Faċilità”) għadu eżerċizzju minn fuq għal isfel u ċentralizzat, li mhuwiex adatt bħala għodda mfassla biex issaħħaħ il-koeżjoni ekonomika, soċjali u reġjonali; jinnota l-importanza kruċjali li l-pjani nazzjonali għall-irkupru u r-reżiljenza jiġu implimentati b’mod xieraq, waqt li l-fondi jiġu mqassma b’mod oġġettiv u trasparenti, fi sħubija mill-qrib mal-awtoritajiet lokali u reġjonali, l-imsieħba soċjali u l-NGOs, abbażi tal-prinċipju tas-sussidjarjetà, il-governanza f’diversi livelli, l-approċċ integrat u minn isfel għal fuq. Aktar ma tkun b’saħħitha s-sjieda fi Stat Membru, aktar tkun kbira l-probabbiltà ta’ implimentazzjoni b’suċċess tal-pjani nazzjonali għall-irkupru u r-reżiljenza;

4. jenfasizza li, sa mill-bidu tal-pandemija, l-awtoritajiet lokali u reġjonali kienu minn ta’ quddiem fil-ġlieda kontra l-kriżi tal-COVID-19 u l-konsegwenzi soċjoekonomiċi tagħha, li wettqu mhux biss billi adottaw il-politiki tagħhom stess, iżda wkoll billi implimentaw u applikaw deċiżjonijiet meħuda mill-gvernijiet nazzjonali;

5. jiġbed l-attenzjoni għat-tnaqqis fid-dħul u ż-żieda fin-nefqa minħabba l-kriżi tal-COVID-19 għal ħafna muniċipalitajiet u reġjuni. Dan ifakkar fis-sitwazzjoni li kienet prevalenti matul il-kriżi tal-kreditu (2008-2011). Il-livell ta’ investiment mill-awtoritajiet lokali u reġjonali għadu ma reġax lura għal-livell ta’ qabel din il-kriżi ekonomika u finanzjarja;

6. ifakkar li l-awtoritajiet lokali u reġjonali, li huma responsabbli għal terz tal-infiq pubbliku kollu u għal aktar minn nofs l-investiment pubbliku fl-UE ( 1 ) , f’ħafna każijiet għandhom il-kompetenza, skont il-liġijiet konsistwenti tal-Istati Membri, f’ċerti oqsma ta’ politika ewlenin għall-Faċilità għall-Irkupru u r-Reżiljenza. Huwa essenzjali li l-awtoritajiet lokali u reġjonali jkunu involuti direttament fit-tfassil u l-implimentazzjoni tal-pjani nazzjonali għall-irkupru u r-reżiljenza filwaqt li jwettqu b’mod tajjeb ir-riformi u l-investimenti fil-kompetenza tagħhom, skont il-grad ta’ awtonomija ekonomika, fiskali u finanzjarja mogħtija skont il-qafas legali nazzjonali u l-prinċipju tas-sussidjarjetà;

L-involviment tal-awtoritajiet lokali u reġjonali fit-tħejjija tal-pjani nazzjonali għall-irkupru u r-reżiljenza

7. jinnota li, kif jidher minn studji mwettqa mill-KtR, mill-EPC, mill-Konrad Adenauer Stiftung u mis-CPMR ( 2 ) , l-awtoritajiet lokali u reġjonali ma ġewx involuti biżżejjed fil-proċess ta’ tħejjija tal-pjani nazzjonali għall-irkupru u r-reżiljenza u li l-punt sa fejn il-kontribut tal-awtoritajiet lokali u reġjonali ġie inkorporat fil-pjani fil-biċċa l-kbira tal-każijiet ma jistax jiġi determinat;

8. jikkonkludi li, b’riżultat ta’ dan, il-livell ta’ involviment tal-awtoritajiet lokali u reġjonali fit-tħejjija tal-pjani nazzjonali għall-irkupru u r-reżiljenza huwa varjabbli ħafna u li, għalkemm l-awtoritajiet lokali u reġjonali jew l-assoċjazzjonijiet tagħhom f’diversi Stati Membri ġew ikkonsultati uffiċjalment fil-fażi tal-abbozzi ta’ pjani, mhuwiex ċar kif saret il-konsultazzjoni fil-prattika u kif il-kontribut deċentralizzat ġie kkunsidrat fil-pjani;

9. jiddispjaċih ukoll li t-tfassil tal-pjani nazzjonali għall-irkupru u r-reżiljenza kien proċess minn fuq għal isfel fil-biċċa l-kbira tal-Istati Membri, li jinvolvi riskju ta’ ċentralizzazzjoni ta’ investiment pubbliku sinifikanti u jikkomprometti s-suċċess aħħari tal-Faċilità għall-Irkupru u r-Reżiljenza. Dan imur kontra l-importanza mogħtija lill-governanza f’diversi livelli, il-prinċipju tas-sussidjarjetà, u l-proċess ta’ deċentralizzazzjoni tal-kompetenzi li seħħ f’ħafna Stati Membri f’dawn l-aħħar deċennji, b’mod partikolari fir-rigward tal-programmi tal-Fondi Strutturali u ta’ Investiment Ewropej (FSIE);

10. jirrimarka li l-mod li bih tfasslu l-pjani nazzjonali għall-irkupru u r-reżiljenza u kif l-awtoritajiet lokali u reġjonali ġew involuti ma jħeġġiġx is-sjieda tal-pjani ta’ rkupru. It-tagħlimiet meħuda mill-passat fil-kuntest tas-Semestru Ewropew juru li ma ġewx indirizzati ħafna rakkomandazzjonijiet speċifiċi għall-pajjiż, minħabba nuqqas ta’ approċċ u sjieda ċari; jirrimarka li dan huwa dovut ukoll għan-nuqqas ta’ rikonoxximent tar-rwol tal-awtoritajiet lokali u reġjonali fis-Semestru Ewropew;

11. huwa diżappuntat li, b’mod ġenerali, ma ngħata l-ebda segwitu pożittiv għall-Opinjoni tiegħu li fiha appella biex l-awtoritajiet lokali u reġjonali jiġu involuti direttament bħala tali, kif ukoll bħala awtoritajiet sottonazzjonali, fit-tħejjija tal-pjani nazzjonali għall-irkupru u r-reżiljenza ( 3 ) . Il-KtR jiddispjaċih li t-talba li saret fil-premessa 34 tar-Regolament li jistabbilixxi l-Faċilità għall-Irkupru u r-Reżiljenza, li tenfasizza l-importanza li l-Istati Membri jinvolvu lill-awtoritajiet lokali u reġjonali fit-tħejjija u l-implimentazzjoni tal-pjani ta’ rkupru, tqieset biss parzjalment. Il-proċessi ta’ tħejjija tal-Pjani Nazzjonali għall-Irkupru u r-Reżiljenza jixħtu dubju dwar il-konformità mal-prinċipju tas-sussidjarjetà;

12. ifakkar fil-każ speċifiku tar-reġjuni ultraperiferiċi, li l-ħtieġa tagħhom għal attenzjoni partikolari fis-Semestru Ewropew ġiet rikonoxxuta mill-Kummissjoni Ewropea;

13. ifakkar li l-awtoritajiet lokali u reġjonali huma l-livell ta’ gvern l-eqreb taċ-ċittadini u n-negozji, u b’hekk il-livell l-aktar konxju tal-ħtiġijiet, il-problemi u l-ambizzjonijiet tagħhom. Fl-aħħar mill-aħħar, huma responsabbli biex jimplimentaw il-biċċa l-kbira tal-istrateġiji nazzjonali fil-livell lokali, li normalment jiġu fformulati b’approċċ minn fuq għal isfel, u għalhekk, ma jirriflettux il-ħtiġijiet lokali. Barra minn hekk, huma l-awtoritajiet lokali u reġjonali li jipprovdu l-biċċa l-kbira tas-servizzi pubbliċi liċ-ċittadini u lin-negozji u li jinvestu f’oqsma ta’ politika koperti mill-pjani ta’ rkupru. L-irkupru ekonomiku u soċjali, kif ukoll it-tranżizzjoni ekoloġika u dik diġitali, u b’mod partikolari d-diġitalizzazzjoni tal-amministrazzjoni pubblika, jistgħu jirnexxu biss jekk l-awtoritajiet lokali u reġjonali jkunu involuti direttament fit-tfassil u l-implimentazzjoni tal-Pjani Nazzjonali għall-Irkupru u r-Reżiljenza. Mingħajr l-involviment strutturali tal-awtoritajiet lokali u reġjonali, ser jitħalla barra l-livell politiku l-eqreb taċ-ċittadini u minħabba f’hekk mhux ser ikunu jistgħu jinkisbu l-istadji importanti u l-objettivi stabbiliti; għaldaqstant, huwa rakkomandat li l-awtoritajiet lokali u reġjonali, jew l-assoċjazzjonijiet nazzjonali li jirrappreżentaw lill-awtoritajiet lokali u reġjonali, jiġu involuti fil-kummissjonijiet tal-ippjanar, u jkunu parti min-negozjati mal-Kummissjoni Ewropea;

14. jikkonkludi wkoll li l-biċċa l-kbira tal-Pjani Nazzjonali għall-Irkupru u r-Reżiljenza ma fihom l-ebda referenza għall-kontributi biex jinkisbu l-Għanijiet ta’ Żvilupp Sostenibbli (SDGs), filwaqt li l-Unjoni Ewropea diġà stabbilixxiet li l-politiki tagħha għandhom jikkontribwixxu għalihom b’mod ġenerali. Għalhekk huwa ssuġġerit li l-Kummissjoni Ewropea tistabbilixxi indikaturi ċari li jeħtieġ li jiġu segwiti mill-Istati Membri;

15. jenfasizza li l-Istati Membri u l-UE jeħtiġilhom japplikaw b’mod strett u jirrispettaw il-prinċipju “la tagħmilx ħsara sinifikanti” fir-rigward tal-investimenti u r-riformi kollha, b’mod partikolari l-investimenti sostenibbli li jikkontribwixxu għall-miri tal-klima u l-bijodiversità; jinsisti li l-Kummissjoni Ewropea għandha tiżgura li s-sistema ta’ rappurtar tkun fis-seħħ u li d-dimensjoni territorjali u l-għarfien espert tal-awtoritajiet lokali u reġjonali jitqiesu fil-valutazzjoni peress li l-evalwazzjoni ta’ kull miżura sseħħ fil-livell nazzjonali;

L-involviment tal-awtoritajiet lokali u reġjonali fl-implimentazzjoni tal-Pjani Nazzjonali għall-Irkupru u r-Reżiljenza

16. jenfasizza, fid-dawl ta’ dak li ntqal hawn fuq, li l-implimentazzjoni tal-Pjani Nazzjonali għall-Irkupru u r-Reżiljenza fil-livell lokali u reġjonali hija ta’ importanza kbira u jistieden lill-Kummissjoni tħeġġeġ lill-Istati Membri biex jinvolvu b’mod attiv u strutturali lill-awtoritajiet lokali u reġjonali f’dan il-proċess, u biex tippreżenta gwida f’dan ir-rigward;

17. jirrimarka f’dan ir-rigward li r-rwol kruċjali tal-awtoritajiet lokali u reġjonali mhuwiex limitat għall-implimentazzjoni tal-Pjani Nazzjonali għall-Irkupru u r-Reżiljenza, iżda jikkonċerna wkoll l-ippjanar u l-evalwazzjoni sussegwenti tagħhom;

18. jistieden lill-assoċjazzjonijiet Ewropej bħas-CEMR, il-Eurocities u s-CPMR ( 4 ) biex ikomplu jinfurmaw, flimkien mal-KtR, lill-awtoritajiet lokali u reġjonali u lill-assoċjazzjonijiet tagħhom dwar il-Pjani Nazzjonali għall-Irkupru u r-Reżiljenza (u l-implimentazzjoni tagħhom) u r-rwol li jistgħu jaqdu f’dan ir-rigward;

19. jistieden lill-Istati Membri jiddefinixxu, fl-arranġamenti operattivi konklużi mal-Kummissjoni Ewropea (f’konformità mal-Artikolu 20(6) tar-Regolament dwar il-Faċilità għall-Irkupru u r-Reżiljenza) u fl-impenji legali individwali li jikkonċernaw il-kontribuzzjoni finanzjarja (f’konformità mal-Artikolu 23 tar-Regolament), ir-rwol tal-awtoritajiet lokali u reġjonali fl-implimentazzjoni kif ukoll fl-ippjanar u l-evalwazzjoni sussegwenti tal-pjani ta’ rkupru, filwaqt li jitqiesu r-relazzjonijiet kostituzzjonali u d-diviżjoni tal-kompetenzi fl-Istati Membri, speċjalment fid-dawl tal-fatt li f’xi wħud minnhom l-implimentazzjoni tal-Faċilità għall-Irkupru u r-Reżiljenza se tkun parzjalment żgurata mill-entitajiet sottonazzjonali. Fir-rapporti tagħhom dwar l-implimentazzjoni tal-Faċilità għall-Irkupru u r-Reżiljenza, l-Istati Membri għandhom jinkludu taqsima dwar l-involviment tal-awtoritajiet lokali u reġjonali, f’konformità mal-Premessa 34 tar-Regolament dwar il-Faċilità;

20. jinnota li t-tabella ta’ valutazzjoni biex jitkejjel il-progress fl-implimentazzjoni tal-Pjani Nazzjonali għall-Irkupru u r-Reżiljenza u biex tiġi pprovduta informazzjoni f’dan ir-rigward għandha tkun operattiva sal-31 ta’ Diċembru 2021, kif definit fl-Artikolu 30 tar-Regolament dwar il-Faċilità għall-Irkupru u r-Reżiljenza, isservi ta’ bażi għad-Djalogu dwar l-Irkupru u r-Reżiljenza u għandha tikkunsidra l-interessi lokali u reġjonali; jitlob lill-Kummissjoni Ewropea tiżgura li d-dimensjoni territorjali u r-rwol tal-awtoritajiet lokali u reġjonali jitqiesu b’mod adegwat fit-tabella ta’ valutazzjoni biannwali. Sabiex jiġi żgurat proċess ta’ monitoraġġ inklużiv u viżjoni oġġettiva tal-implimentazzjoni, il-fehim tal-objettivi milħuqa fil-livell lokali u reġjonali huwa essenzjali, mingħajr ma jkun hemm piż amministrattiv eċċessiv għall-awtoritajiet lokali u reġjonali;

21. jistieden lill-Kummissjoni Ewropea tkompli tiżgura li l-Istati Membri jibqgħu jikkunsidraw l-ispeċifiċitajiet tat-tipi kollha ta’ reġjuni meta jimplimentaw il-Pjani Nazzjonali għall-Irkupru u r-Reżiljenza tagħhom sabiex dawn il-Pjani nazzjonali jiġu implimentati b’mod li tiġi kkunsidrata d-dimensjoni territorjali;

22. jilqa’ l-inklużjoni ta’ “Djalogi dwar l-Irkupru u r-Reżiljenza” fir-Regolament dwar il-Faċilità għall-Irkupru u r-Reżiljenza. Il-Kumitat jixtieq jiġbed l-attenzjoni tal-Parlament Ewropew għad-dritt tiegħu li jistieden lill-Kummissjoni kull xahrejn biex tippreżenta l-istat tal-irkupru, il-pjani tal-Istati Membri u l-progress fl-implimentazzjoni, f’konformità mal-Artikolu 26 tar-Regolament dwar il-Faċilità għall-Irkupru u r-Reżiljenza.

23. jistieden lill-Kummissjoni Ewropea biex b’mod regolari tikkonsulta lill-Istati Membri u lir-reġjuni, u tiżgura wkoll li r-rekwiżiti u l-prinċipji kollha, b’mod partikolari l-prinċipju tas-sussidjarjetà u dak tal-governanza f’diversi livelli, jiġu segwiti kemm jista’ jkun matul l-implimentazzjoni tal-Pjani Nazzjonali għall-Irkupru u r-Reżiljenza u jkunu punt ta’ referenza fid-diskussjonijiet dwar ir-rapporti ta’ progress biannwali;

24. jistieden lill-Parlament u lill-Kummissjoni biex, minħabba l-importanza li jiġu involuti l-awtoritajiet lokali u reġjonali fl-implimentazzjoni tal-Pjani Nazzjonali għall-Irkupru u r-Reżiljenza, jinvolvu b’mod sistematiku lill-Kumitat Ewropew tar-Reġjuni fid-“Djalogi dwar l-Irkupru u r-Reżiljenza” sabiex jiġi promoss id-djalogu bejn l-istituzzjonijiet u l-korpi konsultattivi kollha tal-UE, bil-għan li tiġi ppreservata kif xieraq id-dimensjoni reġjonali u lokali;

25. jistieden lis-27 membru u s-sostituti tal-grupp ta’ ħidma konġunt tal-Kumitati ECON u BUDG tal-Parlament Ewropew dwar il-monitoraġġ tal-Faċilità għall-Irkupru u r-Reżiljenza biex jaqdu r-rwol sħiħ tagħhom bħala “gwardjani” tal-implimentazzjoni tal-pjani ta’ rkupru u biex jinvolvu regolarment lill-KtR u rappreżentanti oħra tal-awtoritajiet lokali u reġjonali f’dawn id-djalogi; jenfasizza li l-KtR jista’ juża wkoll l-għarfien espert tal-Grupp ta’ Ħidma tiegħu dwar il-Patt Ekoloġiku u tal-Pjattaforma tal-Broadband tiegħu biex jgħin fil-monitoraġġ tal-għanijiet ekoloġiċi u diġitali ewlenin;

Il-koeżjoni territorjali

26. jilqa’ l-ankraġġ tal-Faċilità għall-Irkupru u r-Reżiljenza fil-koeżjoni ekonomika, soċjali u territorjali permezz tal-bażi ġuridika tal-Artikolu 175 tat-Trattat dwar il-Funzjonament tal-Unjoni Ewropea, u l-inklużjoni tal-koeżjoni bħala wieħed mill-pilastri definiti fl-Artikolu 3 tar-Regolament finali dwar il-Faċilità għall-Irkupru u r-Reżiljenza;

27. jirrakkomanda li l-Istati Membri jinvolvu lill-awtoritajiet lokali u reġjonali fl-analiżi tal-ispejjeż u l-benefiċċji tal-investimenti u r-riformi pubbliċi tal-Faċilità għall-Irkupru u r-Reżiljenza fil-qasam tal-koeżjoni, is-sostenibbiltà u d-diġitalizzazzjoni u li għandhom jimplimentaw l-iskemi ta’ finanzjament tal-Faċilità għall-Irkupru u r-Reżiljenza taħt tmexxija kondiviża jew diretta, fejn ikun applikabbli;

28. jinsisti li huwa essenzjali li r-Regolament dwar il-Faċilità għall-Irkupru u r-Reżiljenza jiġi implimentat b’rispett sħiħ tal-Artikolu 4(2) tat-TUE u tal-prinċipji tal-għoti tal-kompetenzi, ta’ oġġettività, ta’ nondiskriminazzjoni u ta’ trattament indaqs; jenfasizza li, kif ġie miftiehem fil-Konklużjonijiet tal-Kunsill Ewropew ta’ Diċembru 2020, il-baġit tal-Unjoni (inkluż in-Next Generation EU) għandu jiġi protett minn kwalunkwe tip ta’ frodi, korruzzjoni u kunflitt ta’ interess bil-għan li jiġu protetti l-ġestjoni finanzjarja tajba u l-interessi finanzjarji tal-Unjoni;

29. jinnota, madankollu, li l-Pjani Nazzjonali għall-Irkupru u r-Reżiljenza jindirizzaw il-koeżjoni territorjali sa ċertu punt biss. Xi pjani jipprovdu informazzjoni fil-livell lokali u reġjonali u jittrattaw kwistjonijiet soċjali, id-diġitalizzazzjoni u kwistjonijiet ambjentali minn perspettiva territorjali. L-approċċ territorjali madankollu mhuwiex sistematikament meqjus fl-oqsma kollha ta’ politika;

30. iqis li dan in-nuqqas huwa dovut għall-approċċ minn fuq għal isfel tal-parti l-kbira tal-Pjani Nazzjonali għall-Irkupru u r-Reżiljenza, kif ukoll għan-nuqqas ta’ involviment tal-awtoritajiet lokali u reġjonali, u għalhekk iħeġġeġ lill-Kummissjoni u lill-Istati Membri jirrispettaw u jimplimentaw il-prinċipju ta’ sħubija minqux fil-Kodiċi ta’ Kondotta Ewropew dwar is-Sħubija fil-qafas tal-Fondi Strutturali u ta’ Investiment Ewropej;

31. jenfasizza li l-approċċ ċentralizzat ittraskura d-differenzi territorjali, mhux biss f’termini ta’ sfidi iżda wkoll f’termini ta’ opportunitajiet. B’riżultat ta’ dan, l-effettività u l-impatt tal-Pjani Nazzjonali għall-Irkupru u r-Reżiljenza jistgħu jkunu inqas mill-objettiv mixtieq. Ir-reġjuni li diġà kienu għadhom lura f’termini ta’ żvilupp qabel it-tifqigħa tal-pandemija x’aktarx li jesperjenzaw diskrepanza saħansitra akbar f’termini ta’ impjiegi, livell edukattiv, appoġġ għan-negozju, diġitalizzazzjoni jew mobbiltà, jew oqsma ta’ politika ewlenin oħra;

32. jinnota, barra minn hekk, li jista’ jkun hemm nuqqas ta’ sinerġiji potenzjali mal-politika ta’ koeżjoni jekk l-awtoritajiet lokali u reġjonali ma jkunux involuti biżżejjed fit-tfassil tal-Pjani Nazzjonali għall-Irkupru u r-Reżiljenza. L-investimenti fi pjani ta’ rkupru u l-programmi tal-FSIE jistgħu jikkoinċidu, u b’hekk joħolqu kompetizzjoni bejn dawn l-istrumenti; il-fatt li l-Pjani Nazzjonali għall-Irkupru u r-Reżiljenza ma jeħtiġux kofinanzjament nazzjonali u huma soġġetti għal skema speċjali ta’ għajnuna mill-Istat huwa ta’ detriment għall-programmi tal-FSIE. L-objettivi tal-politika ta’ koeżjoni biex jitnaqqsu d-disparitajiet bejn id-diversi reġjuni u r-ritard ta’ dawk ir-reġjuni li huma inqas favoriti m’għandhomx jiġu mhedda;

33. jinsab sorpriż bin-nuqqas ta’ koordinazzjoni ċara s’issa bejn il-Pjani Nazzjonali għall-Irkupru u r-Reżiljenza u l-programmi tal-FSIE, peress li dan huwa obbligu skont l-Artikolu 17 tar-Regolament dwar il-Faċilità għall-Irkupru u r-Reżiljenza. Il-KtR għalhekk jistieden lill-Kummissjoni biex tiġbed l-attenzjoni għal dan fil-ftehimiet mal-Istati Membri dwar il-Pjani Nazzjonali għall-Irkupru u r-Reżiljenza. Is-sinerġija bejn il-Pjani Nazzjonali għall-Irkupru u r-Reżiljenza u l-programmi tal-FSIE għandha tkun ukoll is-suġġett tar-rapporti annwali tal-Kummissjoni dwar l-implimentazzjoni tal-Faċilità għall-Irkupru u r-Reżiljenza u l-iskrutinju eżerċitat mill-Parlament Ewropew;

34. jiġbed l-attenzjoni wkoll għall-koordinazzjoni mal-programmi l-oħra ffinanzjati minn NextGenerationEU (eż. REACT-EU). L-effettività tal-implimentazzjoni mill-awtoritajiet lokali u reġjonali hija mxekkla mill-perjodi differenti li fihom jitwettqu l-programmi ta’ rkupru u min-nuqqas ta’ armonizzazzjoni bejn il-programmi eżistenti tal-UE u l-programmi ġodda ffinanzjati min-NextGenerationEU f’termini ta’ ambizzjonijiet għat-tranżizzjoni ekoloġika u dik diġitali;

35. jinnota, barra minn hekk, li l-Pjani Nazzjonali għall-Irkupru u r-Reżiljenza ftit li xejn jagħmlu referenza għal programmi oħra tal-UE (eż. il-Faċilità Nikkollegaw l-Ewropa), li jfisser li għad hemm il-ħtieġa li tissaħħaħ il-koordinazzjoni bejn il-Pjani Nazzjonali għall-Irkupru u r-Reżiljenza u dawn il-programmi tal-UE;

Il-kapaċità amministrattiva

36. jenfasizza li filwaqt li l-kapaċità amministrattiva f’ħafna Pjani Nazzjonali għall-Irkupru u r-Reżiljenza hija soġġetta għal riformi skont ir-rakkomandazzjonijiet speċifiċi għall-pajjiż, xi Stati Membri ma jagħtux biżżejjed attenzjoni lit-tisħiħ tal-kapaċità amministrattiva fil-livell lokali u reġjonali; jirrimarka li, b’mod partikolari minħabba d-diversi programmi Ewropej u l-possibbiltajiet ta’ appoġġ finanzjarju, il-kapaċità amministrattiva ta’ ħafna awtoritajiet lokali u reġjonali għandha tissaħħaħ;

37. jenfasizza li, sabiex jiġu żgurati implimentazzjoni tajba tal-Pjani Nazzjonali għall-Irkupru u r-Reżiljenza u livell adegwat ta’ assorbiment tal-fondi tal-Faċilità għall-Irkupru u r-Reżiljenza, fejn ikun hemm bżonn, l-Istati Membri jistgħu jiffaċilitaw l-istabbiliment u/jew l-estensjoni tal-kapaċitajiet amministrattivi tal-awtoritajiet lokali u reġjonali, f’kooperazzjoni mill-qrib magħhom, bil-għan li jsir użu effiċjenti tal-fondi pubbliċi billi jiġu żviluppati u appoġġjati b’mod konġunt mekkaniżmi għall-koordinazzjoni tal-politika, il-kooperazzjoni, it-trażmissjoni tal-informazzjoni u s-sistemi ta’ taħriġ speċifiku u kontinwu;

38. iqis għalhekk li l-Istrument ta’ Appoġġ Tekniku għandu jkun disponibbli b’mod aktar faċli biex jappoġġja lill-awtoritajiet lokali u reġjonali, speċjalment ir-reġjuni inqas avvanzati li jbatu mill-akbar nuqqas ta’ kapaċitajiet, li jwaqqafhom milli jkunu jistgħu jagħmlu l-aħjar użu mill-appoġġ tal-Faċilità fl-implimentazzjoni tal-investimenti u r-riformi;

Semestru Ewropew

39. jirrimarka li l-awtoritajiet lokali u reġjonali, bħala awtoritajiet sottonazzjonali, għandhom rwol importanti x’jaqdu, permezz tal-investiment, ir-riformi u l-leġiżlazzjoni, fl-implimentazzjoni tar-riformi implimentati skont il-Pjani Nazzjonali għall-Irkupru u r-Reżiljenza abbażi tar-rakkomandazzjonijiet speċifiċi għall-pajjiżi tas-Semestru Ewropew; iħeġġeġ lill-Kummissjoni Ewropea biex, f’kooperazzjoni mal-KtR, tippubblika u tikkondividi l-prattiki tajba u l-esperjenzi fir-rigward tal-involviment tal-awtoritajiet lokali u reġjonali fis-Semestru Ewropew;

40. jistieden lill-Kummissjoni Ewropea tappoġġja b’mod attiv lill-awtoritajiet lokali u reġjonali li esperjenzaw problemi biex jassorbu l-fondi tal-UE fil-passat, biex jindirizzaw dawn il-problemi, bil-għan li l-implimentazzjoni tal-Pjani Nazzjonali għall-Irkupru u r-Reżiljenza fl-Unjoni Ewropea tkun ta’ suċċess;

41. itenni, għalhekk, l-appell tiegħu li għamel f’Opinjonijiet preċedenti ( 5 ) rigward kodiċi ta’ kondotta għall-involviment tal-awtoritajiet lokali u reġjonali fil-kuntest tas-Semestru Ewropew. Dan il-kodiċi huwa aktar urġenti u meħtieġ minn qatt qabel sabiex is-Semestru jsir aktar trasparenti, inklużiv u demokratiku, iżda wkoll aktar effettiv bl-involviment tal-awtoritajiet lokali u reġjonali, sabiex tissaħħaħ is-sjieda fil-livell lokali u reġjonali, u b’hekk tittejjeb l-implimentazzjoni tar-riformi mixtieqa fl-Istati Membri;

42. jikkonkludi li kodiċi ta’ kondotta għas-sħubija fis-Semestru Ewropew kien jevita l-approċċ minn fuq għal isfel għat-tħejjija tal-Pjani Nazzjonali għall-Irkupru u r-Reżiljenza. L-involviment dirett tal-awtoritajiet lokali u reġjonali bħala awtoritajiet imsieħba b’mod sħiħ kien jippermetti li l-objettiv tal-koeżjoni ekonomika, soċjali u territorjali jkun ankrat aħjar fil-Pjani Nazzjonali għall-Irkupru u r-Reżiljenza;

43. jirreferi għall-Komunikazzjoni tal-Kummissjoni dwar is-sussidjarjetà ( 6 ) tat-23 ta’ Ottubru 2018 fejn, fost affarijiet oħra, jiġi rikonoxxut li l-awtoritajiet lokali u reġjonali huma differenti minn partijiet interessati oħra għax huma minn ta’ quddiem fl-implimentazzjoni tal-liġi tal-Unjoni u li “f’ħafna każijiet hemm lok għall-fehmiet tal-Parlamenti nazzjonali u reġjonali u dawk tal-awtoritajiet lokali u reġjonali li għandhom jiġu riflessi aħjar minn kull Stat Membru matul il-proċedura leġiżlattiva.”; jistieden lill-Kummissjoni Ewropea biex ittejjeb l-involviment tagħha fil-futur;

44. jikkonkludi wkoll li l-Kummissjoni, fir-rigward tad-dimensjoni territorjali tas-Semestru Ewropew, ħadet passi biex tinkludi aktar l-elementi reġjonali fir-rakkomandazzjonijiet speċifiċi għall-pajjiżi u biex tistabbilixxi rabta mal-programmi tal-FSIE; għalhekk, il-KtR iqis li huwa pass loġiku u neċessarju li jitfassal kodiċi ta’ kondotta biex jifformalizza l-involviment tal-awtoritajiet lokali u reġjonali fis-Semestru Ewropew;

45. jitlob li tal-anqas, fil-Pjani Nazzjonali għall-Irkupru u r-Reżiljenza, imressqa kull sena fil-kuntest tas-Semestru Ewropew, l-Istati Membri jibdew/minn issa ’l quddiem jirrappurtaw dwar il-konsultazzjonijiet mal-awtoritajiet lokali u reġjonali u l-partijiet interessati, fl-ispirtu tal-Artikolu 18(4)(q) tar-Regolament dwar il-Faċilità għall-Irkupru u r-Reżiljenza, u jiddeskrivu fid-dettall l-impatt prattiku ta’ dawn il-konsultazzjonijiet;

46. jemmen li għall-implimentazzjoni tajba tal-Pjani Nazzjonali għall-Irkupru u r-Reżiljenza bl-involviment regolari tal-awtoritajiet lokali u reġjonali, riforma bir-reqqa tas-Semestru Ewropew hija meħtieġa, mhux biss fid-dawl tat-tagħlimiet meħuda mit-tfassil tal-pjani nazzjonali għall-irkupru u r-reżiljenza, iżda wkoll sabiex din issir għodda reali biex jinkisbu l-għanijiet fit-tul tal-Unjoni, fil-kuntest jew tal-pakkett “lesti għall-mira ta’ 55 %”, tat-tranżizzjoni diġitali jew tal-kisba tal-Għanijiet ta’ Żvilupp Sostenibbli sal-2030 kif ukoll tan-newtralità klimatika sal-2050.

Brussell, l-1 ta’ Diċembru 2021. Apostolos TZITZIKOSTAS Il-President tal-Kumitat Ewropew tar-Reġjuni

(1) OECD, Key Data on Local and Regional Governments in the European Union (fuljett), 2018. Disponibbli hawnhekk: https://www.oecd.org/regional/EU-Local-government-key-data.pdf

(2) EPC u Konrad-Adenauer-Stiftung Europe: Discussion Paper: National Recovery and Resilience Plans: Empowering the green and digital transitions?, [Dokument ta’ diskussjoni: Pjani Nazzjonali għall-Irkupru u r-Reżiljenza: it-tisħiħ tat-tranżizzjoni ekoloġika u dik diġitali?] (April 2021) (mhux disponibbli bil-Malti).

Valenza, A., Iacob, A., Amichetti, C., Celotti, P. (t33 Srl), Zillmer, S. (Spatial Foresight) u Kotrasinski, J., Regional and local authorities and the National Recovery and Resilience Plans, [L-awtoritajiet lokali u reġjonali u l-pjani nazzjonali għall-irkupru u r-reżiljenza], Studju tal-KtR, Ġunju 2021 (mhux disponibbli bil-Malti). https://cor.europa.eu/en/engage/studies/Documents/Regional and local authorities and the National Recovery and Resilience Plans/NRRPs_study.pdf.

CPMR, CPMR analysis on the National Recovery and Resilience Plans [L-analiżi tas-CPMR dwar il-Pjani Nazzjonali għall-Irkupru u r-Reżiljenza], Nota teknika (Ġunju 2021), (mhux disponibbli bil-Malti).

(3) Opinjoni tal-Kumitat Ewropew tar-Reġjuni – Pjan ta’ rkupru għall-Ewropa li jindirizza l-pandemija tal-COVID-19: Faċilità għall-Irkupru u r-Reżiljenza u Strument ta’ Appoġġ Tekniku (COR-2020-03381).

(4) CEMR: Kunsill tal-Muniċipalitajiet u r-Reġjuni Ewropej (https://www.ccre.org)

Eurocities (https://eurocities.eu)

CPMR: Konferenza tar-Reġjuni Periferiċi Marittimi (https://cpmr.org)

(5) Opinjoni tal-Kumitat tar-Reġjuni – Pjan ta’ rkupru għall-Ewropa li jindirizza l-pandemija tal-COVID-19: Faċilità għall-Irkupru u r-Reżiljenza u Strument ta’ Appoġġ Tekniku (Ottubru 2020, COR-2020-03381)

Opinjoni tal-Kumitat tar-Reġjuni – Is-Semestru Ewropew u l-Politika ta’ Koeżjoni: ir-riformi strutturali jiġu adattati għall-investimenti fit-tul (April 2019, COR-2018-05504)

Opinjoni tal-Kumitat tar-Reġjuni – It-titjib tal-governanza tas-Semestru Ewropew: Kodiċi ta’ Kondotta għall-involviment tal-awtoritajiet lokali u reġjonali (Mejju 2017, COR-2016-05386)

(6) COM(2018) 703 final.